חוק הדיור הציבורי (זכויות רכישה) (תיקון מס' 7), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2528, עמ' 538, 2016-02-10T00:00:00+02:00
חוק הדיור הציבורי (זכויות רכישה)(תיקון מס' 7), התשע"ו–2016 (להלן – תיקון מס' 7), התקבל בקריאה השנייה ובקריאה השלישית ביום כ"ג בשבט התשע"ו (2 בפברואר 2016). 
חוק הדיור הציבורי (זכויות רכישה), התשנ"ט–1998 (להלן – החוק), קובע כי דייר המתגורר בדירה ציבורית זכאי לרכוש את הדירה הציבורית בהתאם לתנאי הזכאות הקבועים בחוק. בהתאם להוראות החוק, מחיר הדירה הציבורית לשם רכישתה על ידי הזכאים מחושב על בסיס מחיר הדירה בשוק החופשי, על פי קביעת השמאי הממשלתי או שמאי שהוא הסמיך לכך. ממחיר זה, "המחיר הבסיסי" בלשון החוק, מופחת סכום ההופך למענק בתום חמש שנים ממועד חתימת החוזה לרכישת הדירה, בתנאי שהדירה היתה בשימושו של הדייר שזכאי לרכוש אותה או של יורשו. דהיינו, מדובר במענק מותנה. 
על סכום המענק המותנה חלות שתי הגבלות. הגבלה ראשונה נוגעת לקביעת תקרה לסכום המענק, והשנייה – לסכום המחיר הבסיסי, מחיר הדירה בשוק החופשי, המשמש לחישוב המענק. בעניין ההגבלה השנייה, קבע החוק, כנוסחו לפני התיקון, כי סכום המחיר הבסיסי המשמש לחישוב המענק המותנה לא יעלה על 705,000 שקלים חדשים, ולגבי זכאים שנקבעה להם נכות רפואית לצמיתות של 100% בשל ריתוק לכיסא גלגלים או בשל עיוורון מלא בשתי העיניים – 881,250 שקלים חדשים. כלומר, אם המחיר של הדירה בשוק החופשי גבוה מסכומים אלה, המענק המותנה יחושב כאחוז מהסכום, לפי העניין, ולא מעבר לכך. 
תיקון מס' 7 מגדיל את סכום המחיר הבסיסי המשמש לחישוב המענק המותנה, כך שיעמוד על סכום מקסימלי של 915,000 שקלים חדשים, ולגבי זכאים שהם נכים כאמור – 1,091,250 שקלים חדשים. 
כמו כן, סעיף 19 לחוק, קובע כי סכומים הנקובים בחוק יעודכנו לפי שיעור העלייה במדד תשומות הבנייה מה-1 בינואר 2013 ועד למועד שבו חתם זכאי מסוים על חוזה לרכישת הדירה הציבורית. הוראה זו, כנוסחה לפני תיקון החוק, התייחסה למעשה רק לעדכון לגבי הסכומים המשמשים לחישוב המענק המותנה, אך לא לגבי הסכום המשמש להגדרת "זכאי" לפי החוק, שלפיה מי שזכאי לרכוש דירה ציבורית הוא אדם שהתגורר בדירה ציבורית, כדין או לפי חוזה, במשך 5 שנים רצופות לפחות, ואין ולא היו בבעלותו או בבעלות קרובו, מהמועד שבו חתם על חוזה השכירות בדירה הציבורית, דירה או מקרקעין ששווים עולה על 350,000 שקלים חדשים. התיקון מתאים את נוסחו של סעיף 19, כך שיתייחס גם לעדכון לפי מועד הגשת הבקשה לזכאות לפי החוק, כלומר גם לסכום הנקוב בהגדרה "זכאי". בנוסף, התיקון קובע כי תפורסם אחת לשנה הודעה ברשומות ובאתר האינטרנט של משרד הבינוי והשיכון על הסכום המעודכן הנקוב בהגדרה "זכאי".